KOMMISSIONENS FORORDNING (EF) Nr. 1743/96 af 6. september 1996 om ændring af forordning (EF) nr. 1318/96 om undtagelse fra forordning (EØF) nr. 2456/93 for så vidt angår offentlig intervention

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 1588/96 (2), særlig artikel 6, stk. 7, og artikel 22a, stk. 3, og

ud fra følgende betragtninger:

På grund af det lave forbrug af oksekød, der for øjeblikket konstateres på Fællesskabets markeder, er der fortsat et mærkbart prisfald i sektoren; der er fare for, at prisfaldet forværres som følge af de omfattende tilførsler af magre ungtyre (»broutards«), der forventes fra september; for at afhjælpe den yderligere markedsforstyrrelse, som kan blive følgen, bør der træffes støtteforanstaltninger i det fornødne omfang; derfor bør der fra september tillades interventionsopkøb af slagtekroppe af denne type dyr, uden at artikel 5, stk. 2, i forordning (EØF) nr. 805/68 dog fraviges; det er navnlig nødvendigt at forhøje opkøbspriserne for slagtekroppe af dyr af »broutard«-typen, for at der kan tages hensyn til den forskel i markedspris, der gør sig gældende mellem disse slagtekroppe og slagtekroppe af traditionelt slutfodrede dyr, der tilbydes til intervention;

for at interventionen fuldt ud kan opfylde sin funktion i en alvorlig markedssituation, bør der endvidere som undtagelsesvis og midlertidig foranstaltning, der skal tjene til at skabe lige vilkår, indsættes supplerende bestemmelser i ovennævnte forordning, så der tillades interventionsopkøb af slagtekroppe af ungkvæg af kropsbygningsklasse S og E i de medlemsstater, hvor denne produktion er fremherskende og genstand for regelmæssige markedsprisnoteringer;

det er derfor nødvendigt at ændre Kommissionens forordning (EF) nr. 1318/96 af 8. juli 1996 om undtagelse fra forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår offentlig intervention (3);

Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EF) nr. 1318/96 foretages følgende ændringer:

1. I artikel 1, stk. 1, indsættes som litra d):

»d) Produkter i kategori A, der er klassificeret i S2, S3, E2 og E3, jf. EF-handelsklasseskemaet, kan omfattes af interventionsopkøb i de medlemsstater, der regelmæssigt foretager prisnoteringer for disse kvaliteter, og hvor klasse S og E i 1995 mindst udgjorde 50 % af antallet af slagtede dyr i kategori A.

De koefficienter, der anvendes til omregning mellem kvalitet R3 og kvaliteterne S2, S3, E2 og E3, fastsættes til henholdsvis 1,365, 1,304, 1,228 og 1,156 (midte).«

2. Efter artikel 1, stk. 1, indsættes som stk. 1a:

»1a. Hvis slagtekroppene eller de halve slagtekroppe, der tilbydes til intervention, stammer fra dyr, som er under 10 måneder gamle

- anvendes ved omregning mellem kvalitet R3 og de andre kvaliteter koefficienten 1,00

- forhøjes licitationspriserne med 23 %.

I dette tilfælde

- skal hvert bud ud over den tilbudte mængde indeholde oplysning om den mængde slagtekroppe eller halve slagtekroppe, der stammer fra dyr på under 10 måneder

- skal interventionsorganerne, når de fremsender buddene til Kommissionen, angive, hvilke af dem der er omfattet af dette stykke, og hvor store mængder der er tale om for hvert af dem

- må de produkter, der er opkøbt i medfør af dette stykke, ikke udbenes, undtagen i Det Forenede Kongerige, og de skal oplagres særskilt pr. licitation eller pr. måned i let identificerbare partier

- anvendes stk. 2, litra b), ikke

- kan de koefficienter, der er nævnt i artikel 13, stk. 3, i forordning (EØF) nr. 2456/93, også differentieres inden for en medlemsstat, alt efter om det drejer sig om anvendelse eller ikke anvendelse af nærværende stykke.«

3. I artikel 1, stk. 3, første afsnit, indsættes:

»For slagtekroppe i kategori A, klasse S og E, fastsættes ovennævnte maksimumsvægt til 480 kg.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes på licitationer, som åbnes i september 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. september 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 206 af 16. 8. 1996, s. 23.

(3) EFT nr. L 170 af 9. 7. 1996, s. 26.